CELEX: 52012PC0534
Language: da
Date: 2012-09-24
Title: Forslag til RÅDETS AFGØRELSE om fastlæggelse af Den Europæiske Unions holdning i Det Almindelige Råd under Verdenshandelsorganisationen til Den Demokratiske Folkerepublik Laos' tiltrædelse af Verdenshandelsorganisationen

|
			
		
		
		52012PC0534
		
			Forslag til RÅDETS AFGØRELSE om fastlæggelse af Den Europæiske Unions holdning i Det Almindelige Råd under Verdenshandelsorganisationen til Den Demokratiske Folkerepublik Laos' tiltrædelse af Verdenshandelsorganisationen /* COM/2012/0534 final - 2012/0255 (NLE) */
			
				
		
		
			
			   	BEGRUNDELSE
I. INDLEDNING
Verdenshandelsorganisationen (WTO) og Den
Demokratiske Folkerepublik Laos (Laos) er nået til det afsluttende trin i
aftalen om vilkårene for Laos' tiltrædelse af organisationen. Dette sker efter
14 års forhandlinger, som blev indledt i 1997, da Laos indgav sin ansøgning om
tiltrædelse af WTO. Laos' anmodning om tiltrædelse er blevet behandlet i
overensstemmelse med retningslinjerne i afgørelsen fra WTO's Almindelige Råd af
10. december 2002 om de mindst udviklede landes tiltrædelse, og Rådet skal nu
træffe en afgørelse om godkendelse af vilkårene for Laos' tiltrædelse, før
Unionen formelt kan støtte denne.
Et resumé af tiltrædelsesvilkårene er givet
nedenfor.
II. RESUMÉ AF VILKÅRENE FOR LAOS'
TILTRÆDELSE AF WTO (SEKTOR FOR SEKTOR)
Liste over forpligtelser
Den endelige bundne sats (FBR) i
tiltrædelsesordningen for Laos er i gennemsnit på 18,4 %.
Den endelige bundne sats for landbrugsvarer er
en anelse lavere, nemlig 17,8 %, end den endelige bundne sats for
industrivarer, men der ses enkelte toldpositioner inden for landbrug, der
overstiger dette (90 % over for 50 %).
Laos vil gennemføre de endelige bundne satser
fra tiltrædelsesdatoen, og kun enkelte varer har en overgangsordning for
gennemførelsen (ris, korn, olieprodukter).
Disse gennemsnitlige
toldniveauer er forholdsvis rimelige i betragtning af Laos' status som mindst
udviklet land og økonomiens begrænsede størrelse og sårbarhed. Unionens
hidtidige praksis over for mindst udviklede lande har været at acceptere disse
toldsatser som rimelige for økonomier af sammenlignelig størrelse.
Industrivarer 
–              
Den gennemsnitlige bundne sats for
ikke-landbrugsvarer er 18,61 %.
–              
De højeste gennemsnit på ca. 35 % ses inden
for læder, møbler og træ.
–              
De laveste gennemsnit, ca. 7 %, ses inden for
informationsteknologiske varer, landsbrugsudstyr og stålvarer.
–              
Den højeste toldsats i de forskellige
industrisektorer er på niveau med eller under 50 %, og den eneste
undtagelse er motorcykler med 60 %.
Landbrugsvarer 
–              
Den gennemsnitlige bundne sats for landbrugsvarer
er 17,9 %.
–              
De højeste toldsatser for landbrugsvarer er ris med
80 % og 90 % efterfulgt af tobak og kaffe med 60 %.
Tjenesteydelser 
Laos' liste over særlige forpligtelser inden
for tjenesteydelser er tilfredsstillende i betragtning af landets status som
mindst udviklet land. Laos vil gennemføre tilsagn vedrørende markedsadgang og
national behandling inden for en lang række sektorer såsom liberale
tjenesteydelser, computertjenesteydelser og lign., kommunikationstjenester
(post- og kurertjenester og telekommunikation), bygge- og anlægsvirksomhed,
distributionstjenesteydelser, private uddannelses-, miljø- og finanstjenesteydelser
(forsikring og bank), private sundhedstjenesteydelser, turisme- og transporttjenesteydelser
(lufttransport). 
Forpligtelser i henhold til
protokollen
Medlemmerne af WTO søgte på
tiltrædelsesprocessens afsluttende multilaterale stadium sammen at sikre
grundlæggende kompatibilitet mellem Laos erhvervslovgivning og institutioner og
WTO's regler og aftaler og at optage disse i tiltrædelsesprotokollen og
arbejdsgruppens rapport. Følgende emner er af særlig interesse for Unionen:
Handelsrettigheder:
Laos bekræftede, at enhver fysisk eller
juridisk person fra et WTO-land uanset fysisk tilstedeværelse eller
investeringer i Laos vil få ret til at blive registreret importør senest to år
efter datoen for tiltrædelsen af WTO af et begrænset antal varer (ris, olie og gas,
særlige varer af jern og stål) og fra tiltrædelsesdatoen for alle andre varer. I
henhold til samme frister vil Laos indrømme handelsrettigheder uden
forskelsbehandling og på grundlag af objektive kriterier i overensstemmelse med
WTO-aftalerne. Fra tiltrædelsesdatoen vil alle gebyrer og afgifter for de ydede
tjenester, som opkræves på eller i forbindelse med import og eksport, være i
overensstemmelse med WTO-aftalerne.
Toldværdiansættelse
Fra tiltrædelsesdatoen vil Laos fuldt anvende
WTO-bestemmelserne om toldværdiansættelse, herunder WTO-aftalen om
gennemførelse af artikel VII i GATT 1994 og bilag I (fortolkende bemærkninger).
Vigtige områder, hvor der er anmodet om
overgangsordninger
Beskyttelsesforanstaltninger: Laos er i færd med at udarbejde lovgivning, men anmodede om en
overgangsordning på fem år efter tiltrædelsen med henblik på at indføre
lovgivningen i henhold til bestemmelserne i WTO-aftalen om
beskyttelsesforanstaltninger. Laos anførte, at landet i mellemtiden generelt
kun ville træffe foranstaltninger i overensstemmelse med nævnte bestemmelser. 
Tekniske handelshindringer: Laos vil gradvist gennemføre WTO-aftalen om tekniske
handelshindringer, og den fulde gennemførelse vil finde sted fra 1. januar
2015.
Sundheds- og plantesundhedsforanstaltninger
(SPS): Laos fremlagde en handlingsplan for
gennemførelsen af SPS-aftalen. Laos' lovgivning om fødevaresikkerhed, dyrs og planters
sundhed vil være i overensstemmelse med SPS-aftalen pr. 31. december 2012. Den
fulde gennemførelse vil finde sted fra 1. januar 2015.
Intellektuelle ejendomsrettigheder: Senest på datoen for tiltrædelse vil Laos have indført lovgivning for
at bringe sine regler for intellektuelle ejendomsrettigheder i overensstemmelse
med WTO-aftalen; den fulde gennemførelse vil ske senest i december 2016.
Transparens: Laos'
forpligtede sig til at indføre statstidende senest 3 år efter tiltrædelsen.
Laos vil i mellemtiden opfylde sine forpligtelser vedrørende offentliggørelser
ved hjælp af officielle websteder eller aviser. 
III. ANBEFALING
Ved fremlæggelsen af vilkårene for Laos'
tiltrædelse af WTO med henblik på Rådets godkendelse betragter Kommissionen
disse vilkår som en afbalanceret og ambitiøs pakke af forpligtelser om
markedsliberalisering, som både vil sikre Laos og landets handelspartnere i WTO
betydelige fordele.
2012/0255 (NLE)
Forslag til
RÅDETS AFGØRELSE
om fastlæggelse af Den Europæiske Unions
holdning i Det Almindelige Råd under Verdenshandelsorganisationen til Den
Demokratiske Folkerepublik Laos' tiltrædelse af Verdenshandelsorganisationen
RÅDET FOR DEN EUROPÆISKE UNION HAR -
under henvisning til traktaten om Den
Europæiske Unions funktionsmåde, særlig artikel 91, artikel 100, stk. 2, og
artikel 207, stik. 4, sammenholdt med artikel 218, stk. 9,
under henvisning til forslag fra
Europa-Kommissionen, og
ud fra følgende betragtninger:
(1)       Den 16. juli 1997 ansøgte Den
Demokratiske Folkerepublik Laos (Laos) regering om tiltrædelse af
Marrakeshoverenskomsten om oprettelse af Verdenshandelsorganisationen (WTO) i
henhold til artikel XII i den pågældende overenskomst.
(2)       En arbejdsgruppe vedrørende Laos'
tiltrædelse blev nedsat den 19. februar 1998 med den opgave at nå til enighed
om tiltrædelsesvilkår, der er acceptable for Laos og alle WTO's medlemmer.
(3)       Kommissionen har på Unionens
vegne ført forhandlinger om en omfattende række tilsagn fra Laos' side om
markedsadgang, som opfylder Unionens ønsker og svarer til Laos'
udviklingsniveau.
(4)       Disse tilsagn vil indgå i
protokollen om Laos' tiltrædelse af WTO.
(5)       Tiltrædelsen af WTO ventes at
yde et positivt og varigt bidrag til processen med økonomisk reform og
bæredygtig udvikling i Laos.
(6)       Tiltrædelsesprotokollen bør
derfor godkendes.
(7)       Artikel XII i overenskomsten
om oprettelse af WTO indeholder en bestemmelse om, at tiltrædelsesvilkårene
aftales mellem det tiltrædende medlem og WTO, og at WTO's ministerkonference
godkender tiltrædelsesvilkårene på WTO's vegne. Artikel IV, stk. 2, i
overenskomsten om oprettelse af WTO foreskriver, at ministerkonferencens hverv
i perioderne mellem samlingerne skal varetages af Det Almindelige Råd.
(8)       Det er derfor nødvendigt at
fastlægge den holdning, som Unionen skal indtage i WTO's Almindelige Råd
vedrørende Laos' tiltrædelse af WTO —
VEDTAGET DENNE AFGØRELSE: 
Eneste artikel
1.           Den holdning, Den Europæiske
Union skal indtage i Det Almindelige Råd under Verdenshandelsorganisationen
vedrørende Den Demokratiske Folkerepublik Laos' tiltrædelse af WTO, er at
godkende tiltrædelsen.
2.           Denne afgørelse træder i
kraft på dagen for vedtagelsen. 
Udfærdiget i Bruxelles, den .
                                                                       På
Rådets vegne
                                                                       Formand